钦定古今图书集成/明伦汇编/官常典/第763卷 > 曾樱
## 钦定古今图书集成/明伦汇编/官常典/第763卷 > 曾樱

按《明外史》本传：“樱字仲含，峡江人。万历四十四年进
士。乞假归，师事邹元标。久之，授工部主事，历郎中。天
启二年，稍迁常州知府。诸御史巡盐仓江漕及提学
屯田者，皆操举劾权，文牒日至。樱牒南京都察院曰：
‘他方守令奔命一巡按，独南畿奔命数巡按。请一切
戒饬，罢钩访取赎诸陋习。都御史熊明遇为申约束’”
焉。樱持身廉，为政恺悌公平，不畏强御。屯田御史索
属吏应劾者姓名，樱不应。御史以危言恐之，樱答曰：
“僚属已尽，无可纠，止知府无状。”因自署下考，杜门待
罪。抚按亟慰留，乃起视事。织造中官李实劾罢巡抚
周起元，迫知府行属礼，樱独如故。实怒，移檄以尔、汝
侮之，樱亦报以“尔汝”，卒不屈。无锡高攀龙，江阴缪昌
期、李应昇被逮，樱助昌期、应昇赀，而经纪攀龙死后
事，出其子及僮仆于狱，为文祭之。宜兴毛士龙坐忤
魏忠贤遣戍，樱讽士龙逃去。上官捕其家人，赖樱以
免。武进孙慎行忤忠贤当戍，樱缓其行。忠贤败，事遂
解。七年迁浙江右参政。用士民请，诏以新秩留任。崇
祯元年以右参政分守漳南九莲山。贼犯上杭，樱募
壮士击退之，夜捣其巢，歼馘殆尽，士民为樱建祠。母
忧归，服阕，起故官，分守兴、泉二郡。进按察司，分巡福
宁。先是红夷寇兴、泉，樱请于巡抚邹维琏，用副总兵
郑芝龙为军锋，果奏捷。及刘香寇广东，总督熊文灿
欲得芝龙为援，维琏等以香与芝龙有旧，疑不遣。樱
以百口保芝龙，遂讨灭香。芝龙感樱次骨。十年冬，东
厂获一男子，言为樱行贿，谋迁浙江按察使，词连吏
部主事林中凤、来方炜。帝怒，下两人狱，命抚按械樱
赴京。御史叶初春先为樱属吏，知其廉于他疏，微白
之。有诏诘问，因具言樱贤，然不知贿所从至。诏至闽，
巡抚沈犹龙、巡按张肯堂阅《厂檄》，有奸人黄四臣名，
芝龙前白曰：“四臣我所遣，我感樱恩，恐迁去。”令从都
下讯之，四臣乃妄言致有此事。犹龙、肯堂以入告，力
讼樱冤，芝龙亦具疏请罪。士民以樱贫，为醵金办装，
耆老数千人随至阙下，击登闻鼓讼冤。帝命毋入狱，
俟命京邸，削芝龙都督衔，而令樱以故官巡视海道。
未行。杨嗣昌以衡、永多寇，奏改樱湖广按察使兼右
参政，分守湖南，给以敕。故事，守道无敕，帝特赐之。时
贼已残十馀州县，而永州知府、推官咸不任职。樱荐
苏州同知晏日曙、归德推官万元吉才两人，方坐事
罢官。以樱言，命日曙以同知掌知府事，元吉以检校
掌推官事。樱乃调芝龙剿贼，贼多降，一方遂安。迁山
东右布政使，分守登、莱。十四年春，擢右副都御史，代
徐人龙巡抚其地。明年迁南京工部右侍郎，乞假归。
山东初被兵，巡抚王永吉所部济、兖、东三府州县尽
失，匿不以闻。及兵退，以“恢复”报，而樱所部青、登、莱三
府失州县无几，尽以实奏。及论罪，永吉反，擢兵部侍
郎，督总蓟、辽。而樱夺官逮治，下刑部狱。不十日而京
师陷，贼尽释诸囚。樱乃微服遁还，自诣南京刑部。时
福王已立，法司当以赎徒。唐王称号于福州，郑芝龙
专柄，荐樱起工部尚书兼东阁大学士。无何，令掌吏
部，而移吏部张肯堂于都察院。樱持法不挠，数有所
执，争荐揭重熙、傅鼎铨等皆擢用。樱寻进太子太保、
吏部尚书、文渊阁。王驻延平，令樱留守福州。寻城破，
樱挈家避海外中左卫。越五年，其地被兵，遂自缢死。